NOK วิกฤตหนัก! นักบินลาออก 17 คน “พาที” ยังชิล-มองเป็นเรื่องปกติ
ป่วนหนัก! NOK นักบินทยอยลาออก “พาที” รับปัจจุบันมีการลาออกจริงแต่ถือเป็นเรื่องปกติ พร้อมยันแก้ไขปัญหาโครงสร้างภายในองค์กรแล้วเสร็จภายเดือน ก.พ.นี้ และนับตั้งแต่วันที่ 1 มี.ค.2559 สถานการณ์ทุกอย่างจะกลับเข้าสู่สภาวะปกติ
25 ก.พ. 2559

นายพาที สารสิน ประธานเจ้าหน้าที่บริหารบริษัท สายการบินนกแอร์ จำกัด (มหาชน) หรือ NOK เปิดเผยว่า สำหรับกรณีมีกระแสข่าวนักบินนกแอร์ทยอยลาออกนั้น ยอมรับว่าปัจจุบันมีการลาออกจริงแต่ขอไม่ระบุจำนวน อีกทั้งเหตุการณ์ที่เกิดขึ้นถือเป็นเรื่องปกติของธุรกิจการบิน
เนื่องจากในช่วง 12 ปีที่ผ่านมามีพนักงานทุกตำแหน่งลาออก และเข้าใหม่ต่อเนื่องซึ่งสายการบินอื่นก็ประสบปัญหาลักษณะเดียวกัน โดยเชื่อว่าสถานการณ์ที่เกิดขึ้นเป็นการนำหลากหลายประเด็นไปเชื่อมโยงกับกรณีนักบินประท้วงหยุดบินเมื่อวันที่ 14 ก.พ.ที่ผ่านมา
อย่างไรก็ตาม ขณะนี้นกแอร์อยู่ระหว่างการแก้ไขปัญหาเพื่อมิให้ส่งผลกระทบต่อการให้บริการผู้โดยสาร และให้ความมั่นใจว่าสายการบินนกแอร์จะยังคงให้บริการตามตารางบินที่ได้ประกาศไว้ โดยมีการแก้ไขปัญหาเฉพาะหน้าด้วยการติดต่อสายการบินพันธมิตรเข้ามาทำการบินแบบเช่าเหมาลำ (ชาร์เตอร์ไฟล์ต) เช่น สายการบินไทยสมายล์ และสายการบินไทยเวียดเจ็ท เป็นต้น
ทั้งนี้ยืนยันว่าการแก้ไขปัญหาโครงสร้างภายในองค์กรที่เกิดขึ้นจะดำเนินการแล้วเสร็จภายเดือน ก.พ.นี้ และนับตั้งแต่วันที่ 1 มี.ค.2559 สถานการณ์ทุกอย่างจะกลับเข้าสู่สภาวะปกติ
 ขณะที่แหล่งข่าวภายในสายการบินนกแอร์ เปิดเผยว่า เมื่อวันที่ 23 กุมภาพันธ์ ที่ผ่านมา มีนักบินของนกแอร์เริ่มทยอยลาออกรวม 17 คน ซึ่งจะมีผลตั้งแต่วันที่ 1 มีนาคมนี้เป็นต้นไป และมีการจับตามองว่าจะมีการลาออกเพิ่มหรือไม่ 